We Will Rock You

We Will Rock You è na canzuna dî Queen scritta di Brian May e pubblicata comu branu d'apirtura di l'album dû 1977 News of the World.

L'arrangiamentu è basatu supra nu battitu rittimmatu di pedi e manu, lu riturnellu principali pò èssiri paragunatu a nu innu. Nnî spittàculi live, veni spissu siguita di We Are the Champions, dû stissu album.
La canzuna nascìu comu branu hard rock, scrittu di May, cu nu duru riff nizziali e nu ntramezzu di bassu. Nu jornu, pruvànnula 'n studiu, Roger Taylor si misi a cantari battennu li manu, accussi niscìu fora sta sorta di innu. La virsioni urigginali fu proposta dû gruppu nni performance live spiciarmenti comu apirtura nnî spittàculi finu ô 1982. 

We Will Rock you e We Are the Champions foru scritti spirànnusi a n'abbinimentu dû 1977, duranti nu spittàculu ô Stafford Bingley Hall, Brian May dissi: “L'atmusfera era fantàstica, tutti satàvanu facìanu casinu e cantàvanu nzemi a nuàutri, pi ddi tempi era na cosa nova, nnî spittàculi rock nun è lu pùbblicu ca canta pi lu gruppu, ma nna dda uccasioni nun si firmaru, quannu lassammu lu palco, accuminciaru a cantari “You'll Never Walk Alone”, jivu a dormiri pinzannu ô pubblicu e la cosa putìssiru fari, èranu tutti dda dintra, nun putìanu fari assai, putìanu sbattiri li pedi, bàttiri li manu e cantari. Accussì m'arruspigghiavu cu “We Will Rock You” nna testa”.


Lu battitu di pedi fu riggistratu nta na vecchia cresia, cu nu pavimentu di lignu. Brian Mai dissi: “ Pi puru casu c'èranu dî tavuli unni riggistràvamu e pinzai ca era propriu chiddu lu sonu ca vulìa. Supra-ncidummu chiossai voti finu a uttèniri lu sonu di na massa di pirsuni ca battìa li pedi e li manu comu si fùssiru a nu granni spittàculu”.

Ntô 2009 “We Will Rock You” trasìu nnô Grammy Hall of Fame.


 Cover 
Di sta canzuna stòrica sunnu stati rializzati na dicina di cover. Lu stissu gruppu dî Queen cantau la canzuna We Will Rock You cu Axl Rose ô Freddie Mercury Tribute Concert dû 1992. Ntô 2000, li Queen (senza John Deacon) riggistraru arreri na virsioni dâ canzuna 'n stili rap cu la boy band dî 5ive, arrivannu ô 1° postu nnî classìfichi di vinnuta ngrisi. Àutri cover famusi sunnu chiddi di Robbie Williams e di Chad Kroeger dî Nickelback.

'N 'Till I Collapse di Eminem nni l'album The Eminem Show, è prisenti lu battutu di pedi.

La canzuna di Queen, sparti, è prisenti comu culonna sunora nnô filmatu ntraducimentu dû  jocu caucìsticu Pro Evolution Soccer 2.